હવે આ પરિસ્થિતિમાં શું રસ્તો કાઢવો? મુખ્ય વિષય નિકાસમાં ઘટાડો અને આયાતોમાં વધારોનો છે. વૈશ્વિક બેંક પીએનબી પારિબાસના એક અધિકારીના મત મુજબ, ભારતમાં ઉત્પાદન ખર્ચ વધવાનાં ત્રણ કારણો છે. પહેલું કારણ શિક્ષણનું છે. અહીંના લોકો માત્ર ડિગ્રીને મહત્ત્વ આપે છે ને ડિગ્રીથી સરકારી નોકરી મેળવવાનું ધ્યેય રાખે છે. વળી, નિષ્પ્રભાવી સરકારી શિક્ષકોને વેતન ચૂકવવામાં સરકારનું બજેટ ખાલી થાય છે. તો સમાધાનરૂપે સરકારે તેનું બજેટ વાઉચરોના માધ્યમથી તમામ વિદ્યાર્થીઓમાં વહેંચી દેવું જોઈએ. વિદ્યાર્થીઓ એ વાઉચરની રકમમાંથી પ્રાઈવેટ અથવા સરકારી સંસ્થાનમાંથી શિક્ષણ મેળવી લેશે. આમ થવાથી શિક્ષણપ્રથામાં પણ અને શિક્ષણમાં પણ સુધારો આવશે. બીજું કારણ, ભારતમાં ધંધો કરવો મુશ્કેલ છે. ભારત સરકારે નોટબંધી તથા જીએસટી ઈનકમ ટેક્ષ નોટિસો વડે ઉદ્યોગકારોમાં એ એક પ્રકારના ભયનું વાતવરણ સર્જી દીધું છે. હવે તેઓને રોકાણ કરવામાં કોઇ રસ રહ્યો નથી. રોકાણ નહીં થાય તો ધંધો આગળ ધપે નહિ. આમ, દેશમાં ઉત્પાદન ઓછું થઇ રહ્યું છે, અને આપણી નિકાસ ઓછી અને આયાત વધી રહી છે. ત્રીજું કારણ, આપણા દેશમાં શ્રમની ઉત્પાદકતા છે. જાણકારો બતાવે છે કે એક જ પ્રકારના મશીનથી ચીનમાં શ્રમિકો ભારતની સરખામણીએ બમણો માલ ઉત્પાદિત કરે છે. આપણા દેશમાં તો શ્રમ કાનૂન એટલો જટિલ છે, કે શ્રમિકો પાસેથી કામ લેવું લોઢાના ચણા ચાવવા જેવું છે. એટલે હવે સરકારે આ કાયદામાં સુધારો કરી, જે શ્રમિકો વધુ ઉત્પાદન કરે તેને તે પ્રમાણે વધુ રોજગાર ચૂકવો. આમ કરવાથી દેશમાં શ્રમની ઉત્પાદકતા પણ વધશે અને રોજગાર પણ વધશે.